דמיטרי פסקוב

דמיטרי סרגייביץ' פסקוב (ברוסית: Дми́трий Серге́евич Песко́в; נולד ב-17 באוקטובר 1967, מוסקבה, רוסיה הסובייטית, ברית המועצות) הוא מדינאי רוסי המכהן כסגן לראש סגל הקרמלין — דובר הקרמלין ומזכיר העיתונות של נשיא רוסיה ולדימיר פוטין החל מ-22 במאי 2012. כיהן גם כמזכיר העיתונות של ראש ממשלת הפדרציה הרוסית ולדימיר פוטין בשנים 2008–2012, ולמעשה משמש כדוברו של פוטין ברציפות מאז 2008. אביו, סרגיי ניקולאייביץ' פסקוב, היה איש אקדמיה ודיפלומט ששירת כשגריר בעומאן ועובד שגרירות במצרים. בשנת 1989 סיים דמיטרי פסקוב את לימודיו במכון למדינות אסיה ואפריקה של אוניברסיטת מוסקבה כמזרחן, מתורגמן והיסטוריון. הוא למד אנגלית וטורקית. משנת 1989 עבד במשרד החוץ הרוסי. הוא נשלח בשנת 1990 כנספח ומזכיר בשגרירות הרוסית בטורקיה. ב-1994 חזר למוסקבה ועבד במשרד החוץ במוסקבה עד 1996, כאשר שוב נשלח לשרת בשגרירות בטורקיה והיה המזכיר הראשון בשגרירות. בנובמבר 1999, בעת ביקורו של נשיא רוסיה בוריס ילצין בפסגת הארגון לביטחון ולשיתוף פעולה באירופה שנערכה באיסטנבול, פסקוב הרשים את הנשיא כאשר שימש כמתורגמן מטורקית לרוסית במהלך שלושת ימי שהותו של ילצין בטורקיה. רושם זה סייע לו גם בהמשך הקריירה, כשהפך לדוברו של נשיא רוסיה הבא, ולדימיר פוטין. בשנת 2000, לאחר מינויו של ולדימיר פוטין לממלא מקום נשיא רוסיה ולאחר מכן עם בחירתו לנשיאות, פסקוב מונה לראש מחלקת יחסי ציבור ודובר לשכת הנשיא. הוא מונה לאחר מכן לסגן דובר הקרמלין ושימש לעיתים כמתורגמן מטורקית עבור פוטין בפגישתו עם מדינאים טורקים. באפריל 2004 הוא מונה רשמית לסגנו של אלכסיי גרומוב, ששימש כדובר הקרמלין. בתפקיד החדש פסקוב היה אחראי לתיאום מול אמצעי התקשורת ולהוצאת הודעות רשמיות מטעם הנשיא אל התקשורת. בהמשך היה אחראי להפקת מסיבות העיתונאים הגדולות ותוכניות השידור בהן נוהג פוטין להשיב לשאלות צופים בשידור חי במשך שעות. באפריל 2008 מונה לדובר ראש ממשלת רוסיה והפך לדוברו של פוטין באופן רשמי, כשהוא מחליף את גרומוב בתפקיד. במאי 2009 צורף למועצה לפיתוח הקולנוע הרוסי שבחסות ממשלת רוסיה. במרץ 2012 זכה פוטין בבחירות לנשיאות בפעם השלישית, ועם הגעתו מבית הממשלה אל הקרמלין, לקח עמו גם את דוברו, ופסקוב מונה לדובר הקרמלין ב-22 במאי 2012. מקיץ 2012 החל לנהל את יחסי התקשורת של הנשיא. באוקטובר 2016 הוצב כמועמד להחליף את יורי אושאקוב בתפקיד עוזר הנשיא לעניינים בינלאומיים אך לבסוף נשאר בתפקידו כדובר. ב-13 ביוני 2018 חודשה כהונתו לקדנציה נוספת כדוברו של פוטין. במאי 2020 נודע כי אושפז לאחר שנמצא חיובי לנגיף COVID-19 במהלך התפרצות נגיף הקורונה ברוסיה. כשבועיים וחצי לאחר מכן דווח כי הבריא ושוחרר מאשפוז. מלבד רוסית, פסקוב דובר טורקית, אנגלית, וערבית. הוא חובב טניס וספורט חורף. ב-2013 הביע הזדהות עם המפלגה הליברל-דמוקרטית של רוסיה. בניגוד למקורבים אחרים של פוטין, הוא לא הוכנס לרשימת הסנקציות שהוטלו על אישים המקורבים לשלטון הרוסי, ופעמים רבות הוא נוסע לנפוש במדינות ברית נאט"ו. הוא חבר במועצה המפקחת של איגוד השחמט העולמי, והשתתף כצופה במשחק שחמט בינלאומי שנערך בניו יורק. בתו הבכורה, יליזבטה, סיפרה כי בעשור הראשון של המאה ה-21 המצב הכלכלי של המשפחה היה בכי רע, ופסקוב היה עובד בלילות כנהג מונית. הוא נשוי בפעם השלישית. אשתו הנוכחית היא טטיאנה נבקה. יש לו שלושה בנים ושתי בנות. מנישואיו הראשונים לאנסטסיה בודיינויה נולד לו ב-1990 הבן ניקולאי, שבשנת 2017 היה מעורב בתאונת דרכים ובעבירה על חוק התנועה, על פי חקירת הקרן למלחמה בשחיתות של אלכסיי נבלני, שטענה כי הבן חמק מעונש בשל התפקיד הרם של האב. דמיטרי בן ה-27 נישא בשנית, בשנת 1994, ליקטרינה סולוצינסקאיה בת ה-19. הוא התגרש ממנה ב-2012 והיא נסעה לפריז. מנישואיו השניים יש לו בת, יליזבטה (שנולדה ב-1998), ושני בנים, מיק ודני. יליזבטה חיה בצרפת, שם סיימה לימודי שיווק. בשנת 2010 הכיר פסקוב את המחליקה על הקרח טטיאנה נבקה. לשניים נולדה בת, נאדז'דה, ב-21 באוגוסט 2014. השניים התחתנו באוגוסט 2015, במלון רודינה גראנד בסוצ'י. את ירח הדבש בילו השניים באיטליה. מדיה וקבצים בנושא דמיטרי פסקוב בוויקישיתוף דמיטרי פסקוב, במסד הנתונים הקולנועיים IMDb (באנגלית) דמיטרי פסקוב, במסד הנתונים הקולנועיים KinoPoisk (ברוסית) ביוגרפיה באתר Kremlin.ru Биография Дмитрия Пескова // רי"א נובוסטי «О присвоении квалификационного разряда Маркову О. А. и Пескову Д. С.» Песков Дмитрий Сергеевич // База данных «Лабиринт» В. В. Прибыловского Дмитрий Песков — биография, фото, новости // Ведомости Екатерина Пескова: «Я думала, Дима другой» «О заместителе руководителя Администрации президента Российской Федерации — пресс-секретаре президента Российской Федерации» "Юрий Ушаков собирает свой дипломат. У Владимира Путина может смениться помощник по международным вопросам". Коммерсантъ. 2016-10-12. נבדק ב-2016-10-12. "Песков переназначен пресс-секретарём президента России". Россия сегодня. 2018-06-13. דובר הקרמלין דמיטרי פסקוב נדבק בקורונה Пресс-секретарь президента выписан из больницы после коронавируса "Захарова, Песков и Греф на забеге ПМЭФ". Gazeta.ru. 2016-06-17. נבדק ב-2016-10-27. Decision 2014/145/CFSP Юрий Воронцов, Анна Лозинская (2017-03-06). "«Мне смешно, когда говорят, что я должна жить в России». Елизавета Пескова о своей парижской жизни". Gazeta.ru. נבדק ב-2017-03-06. "Дочь Пескова рассказала о способе отца заработать во времена ее детства". РБК. 2017-03-06. נבדק ב-2017-03-06. "Песков рассказал о сыне-«шалопае»". РБК. 2015-10-26. נבדק ב-2015-10-26. "Сын Пескова прокомментировал расследование Алексея Навального". РБК. 2017-08-18. נבדק ב-2017-08-18. "Биография Дмитрия Пескова". רי"א נובוסטי. 2012-05-22. נבדק ב-2014-12-11. Александра Гармахапова. «Меркантильные и жадные крохоборы. Все мало им!» // «Кавказ. Реалии», 01.09.2017 Лиза Пескова: «Мечтаю выбросить все свои вещи» «GraziaMagazine», 12.07.2016 Суперстиль. Елизавета Пескова посетила судоремонтный завод. Титры на видео 0.03-0.06 Владимир Цыбульский Карьера Елизаветы Песковой в России. Цепочка событий «Meduza», 30.08.2017 "Навка рассказала, когда выйдет замуж. Песков не комментирует". Вести.Ru. 2015-07-16. נבדק ב-2015-07-16."Навка и Песков впервые открыто появились вместе на публике". Трибуна. 2014-12-01. אורכב מ-המקור ב-2015-04-05. נבדק ב-2014-12-11. «Where Did Putin’s Spokesman Get a $620,000 Watch?», Bloomberg View, 3 August 2015 Песков ответил на публикацию Навального об аренде яхты за 26 млн руб // РБК, 17.08.2015 Кто на яхте: три версии свадебного путешествия Пескова // РБК, 18.08.2015